Bersih Désa inggih punika upakara adat Jawa sané kalaksanayang antuk ngaturang sesaji majeng ring danyang désa.[1] Upakara puniki mawentuk upakara slametan. Sesaji sané kaaturang mawit saking soang-soang kaluwarga. Bersih Désa kalaksanayang matetujon antuk ngamersihang désa saking roh nénten becik sané ngusak-asik. Nika mawinan para kramané ngaturang sesaji majeng ring danyang, krana danyang punika kaprecaya dados sang sané nyaga ring désa punika. Upakara puniki kalaksanayang ring sétra danyang. Ring désa sané ajahan muslimnyané kuat, upakara puniki kalaksanayang ring masjid, tur kadagingin antuk doa-doa ring agama Islam. Lianan saking punika, ring makudang-kudang désa sané nénten madué sétra danyang, upakara Bersih Désa kalaksanayang ring jero kepala désa utawi ring pendopo Kantor Kepala Désa. Upakara puniki pinaka rasa suksma antuk panén padi, nika mawinan upakara puniki kalaksanayang sasampun panén padi puput.
Bersih Désa ketahnyané kalaksanayang ring sasih Sela utawi Syawal, inggih punika bulan ka-11 ring kalénder Jawa.[2] Indik tanggalnyané, makudang-kudang désa madué tanggal sané mabinayan. Nanging makasami kalaksanayang ring sasih Sela. Ring upakara puniki, wénten sedekah bumi sané ketahnyané marupa nasi tumpeng tur darang nasi sané kakaryanin olih krama désa. Makasami ajeng-ajengan sané wénten ring upakara puniki, mawit saking sumbangan kulawarga-kulawarga sané wénten ring désa punika. Upakara Bersih Désa patut kasarengin olih anak sané sampun kelih. Ring makudang-kudang wewengkon, upakara puniki taler kajangkepin antuk sasolahan wayang ring wenginnyané.
Bersih Désa pinaka upakara adat madué tetujon spiritual. Sané kapertama, upakara puniki madué tetujon antuk ngaturang paramasuksma majeng ring Tuhan antuk asil panén sané sampun katrima. Salanturnyané, upakara puniki madué tetujon antuk nunas karahayuan majeng ring para danyang pinaka sang sané nyaga désa punika. Sané pinih untat, tetujon upakara puniki antuk nunas mangda asil panén salanturnyané prasida akéh tur becik. Lianan saking punika, upakara Bersih Désa taler madué tetujon antur nguatan rasa solidaritas ring madyannyané. Ajengan sané kaaturang punika, pinaka sumbangan saking para kramané.
Upakara Bersih Désa kalaksanayang awai sané kapah dados makudang-kudang pahan. Ring galah pitu semengan, kalaksanayang kegiatan mersihang wewengkon désa. Lianan saking punika, kakawitin antuk nyiagayang sarana upakara, sakadi tikeh, panggung, miwah genah sesaji. Pageh punya sané kasuciang taler kagentos sareng sané anyar. Makudang-kudang krama taler nyiagayang ajengan antuk upakara punika. Ring galah roras siang, kepala désa ngamunyiang kulkul pinaka cihna makasami ajengané sampun patut kabakta ka jero kepala dusun. Sasampun makasami sayaga. Ring sanjannyané, makasami krama sané kelih mapupul ring genah sané sampun kacumpuang olih soang-soang désa antur ngawitin upakara punika. Sané kapertama, ketahnyané kawacénang doa miwah mantra. Ketahnyané kacritayang indik carita Déwi Sri sané dados sang sané nyaga para petani. Upakara kapuputang antuk motong tumpeng tur kaicénang majeng ring para kramané. Salami upakara puniki, sesaji taler kagenahang ring sudut désa. Para kramané precaya indik ring sudut désa punika kajaga olih pianak danyang. Sané kaping untat, yéning mrasidayang, kalaksanayang sasolahan wayang ring wenginnyané. Lakon sané kasolahang wénten makudang-kudang soroh, sakadi Bharatayuda, Wahyu Purbasejati, miwah Wahyu Gada Inten. Sasampun makasami dudonan punika puput, upakara Bersih Désa sampun sah.
- "TRADISI PAGERAN/BERSIH DESA LINGKUNGAN SINGOLANGU". sikelda (ring Inggris). Kaaksés 2022-09-14.
- KEDIRI, BAGOS ANGGARA & ARDY ERWANDA-DISKOMINFO KABUPATEN. "Tradisi Bersih Desa Saat Memasuki Bulan Suro". https://berita.kedirikab.go.id/ (ring Indonesia). Kaaksés 2022-09-14. External link in
|website=(help)